- Giver du en middag til mine veninder og jeg, så kvitterer vi med masser af Insta-love.

Sådan lyder den type henvendelser, som restaurantejer Umut Sakarya, der er kendt fra DR3-programmet 'Tyrkersvin', ugentligt modtager i sine restauranter fra influencere, som forventer at kunne spise gratis.

Men det bliver der ikke noget af hos Umut Sakarya, der ejer restauranterne Guldkroen og Guldgrillen i København.

Jeg er jo ikke interesseret i likes fra folk, som bor i Bangladesh. De kommer jo aldrig til at købe stegt flæsk i min butik. Umut Sakarya, restaurantejer

- I min verden er alle gæster i restauranten jo vores ambassadører. Hvorfor skulle lige netop nogle enkelte influencere få det gratis? Vi har jo i forvejen en masse kendte gæster, og de betaler altså også for deres mad. Selv en verdenskendt skuespiller som Pilou Asbæk betaler, siger Umut Sakarya og tilføjer:

- Det er tit helt tydeligt, at middagen i min restaurant skal kombineres med en bytur. Jeg skammer mig bare så meget på deres vegne.

Samtidig tvivler Umut Sakarya også stærkt på værdien for ham i at give måltider væk gratis.